ΔΕΛΤΙΟ ΤΥΠΟΥ

**Με μεγάλη επιτυχία πραγματοποιήθηκε η εκδήλωση για τα 35 χρόνια της Εταιρείας Συγγραφέων**  
  
Ένο Αγκόλλι, Ζήσης Σαρίκας, Σωφρόνης Σωφρονίου και Κώστας Σπ. Στάικος βραβεύτηκαν από την Εταιρεία Συγγραφέων, παρουσία του δημάρχου Γιώργου Καμίνη και πολλών σημαντικών προσωπικοτήτων της τέχνης και των γραμμάτων, στη διάρκεια λαμπρής τελετής που διοργάνωσε η Εταιρεία για τα 35 χρόνια από την ίδρυσή της στο Πολιτιστικό Κέντρο «Μελίνα» του Δήμου Αθηναίων.   
  
Σε εορταστικό κλίμα, σε μια κατάμεστη αίθουσα και συνοδεία μουσικής (με το σαξόφωνο του Αδάμ Δόγκα), παρουσιάστηκαν επίσης οι νέες εκδόσεις της Εταιρείας Συγγραφέων *Greek Writers Today* (e–book) και *Πολλαπλές Αρχαιότητες -Ημερολόγιο 2017* από τις Εκδόσεις Πατάκη, και ο συλλογικός τόμος *Πάθη στη Λογοτεχνία* από τις εκδόσεις Καστανιώτη, καθώς και ο νέος ιστότοπος www.authors.gr της Εταιρείας Συγγραφέων.  
  
Το βραβείο «Δαίδαλος» απονεμήθηκε από τον Δήμαρχο Αθηναίων κ. Γιώργο Καμίνη στον αρχιτέκτονα και ιστορικό του βιβλίου Κωσταντίνο Σπ. Στάικο, ενώ το βραβείο «Διδώ Σωτηρίου» απένειμε στον συγγραφέα, μεταφραστή και επιμελητή εκδόσεων Ζήση Σαρίκα ο πρόεδρος του ΟΣΔΕΛ Αντώνης Καρατζάς. Για τον Κ. Στάικο μίλησε ο ομότιμος καθηγητής και επίτιμο μέλος της Εταιρείας Συγγραφέων Άγγελος Δεληβορριάς και για τον Ζ. Σαρίκα ο καθηγητής Φιλοσοφίας στο ΑΠΘ και συγγραφέας Βασίλης Κάλφας.   
  
Για την Εταιρεία και τη μακρά πλέον πορεία της στον κόσμο των ελληνικών γραμμάτων μίλησαν οι πρώην πρόεδροί της Θανάσης Βαλτινός, Βασίλης Βασιλικός και Αλέξης Ζήρας, ενώ μεταξύ των ομιλητών της εκδήλωσης ήταν η εκδότρια Άννα Πατάκη, ο υπεύθυνος ελληνικής λογοτεχνίας των εκδόσεων Καστανιώτη Δημήτρης Ποσάντζης, ο επιμελητής του ημερολογίου *Πολλαπλές Αρχαιότητες* Δημήτρης Χουλιαράκης, η επιμελήτρια του τόμου *Πάθη στη Λογοτεχνία* Ηρώ Νικοποὐλου και η επιμελήτρια του *Greek Writers Today* Κλαίτη Σωτηριάδου.  
  
Ο πρόεδρος Δημήτρης Καλοκύρης και η γενική γραμματέας Αγγελική Στρατηγοπούλου συντόνισαν τις παρουσιάσεις και τις βραβεύσεις, το βραβείο «Κουμανταρέα» απένειμε ο αντιπρόεδρος της Εταιρείας Γιώργος Χουλιάρας, το βραβείο «Βαρβέρη» απένειμε η Αλίκη Βαρβέρη, ενώ τα γλυπτά των βραβείων «Διδώ Σωτηρίου» και «Δαίδαλος» είχαν φιλοτεχνηθεί από τη συγγραφέα, εικαστικό και επίσης μέλος του Δ.Σ. Ηρώ Νικοπούλου.  
  
Oι Ένο Αγκόλλι με το βιβλίο του *Ποιητικό Αίτιο* (εκδ. Εντευκτηρίου) και Σωφρόνης Σωφρονίου με το *Οι πρωτόπλαστοι* (εκδ. Ροδακιό) αποτέλεσαν τη μεγάλη έκπληξη της βραδιάς, καθώς στη δημοσιότητα είχαν δοθεί μόνο οι βραχείες λίστες για τα βραβεία πρωοτεμφανιζόμενων συγγραφέων, και οι παρευρισκόμενοι αδημονούσαν να μάθουν τα ονόματα των τελικών «νικητών». Οι Αγκόλλι και Σωφρονίου είναι λοιπόν οι δυο πρωτοεμφανιζόμενοι, ποιητής και μυθιστοριογράφος αντίστοιχα, στους οποίους απονεμήθηκαν τα βραβεία «Γιάννη Βαρβέρη» και «Μένη Κουμανταρέα».   
  
Τις επιτροπές βραβείων «Βαρβέρη» και «Κουμανταρέα» απάρτιζαν οι Νίκος Δαββέτας, Νίκος Λάζαρης και Ερρίκος Μπελιές (στη μνήμη του οποίου αφιερώθηκε η απονομή του βραβείου «Βαρβέρη») και Θανάσης Βαλτινός, Μάρω Δούκα και Αχιλλέας Κυριακίδης αντίστοιχα.   
  
Ειδική μνεία έγινε πάντως σε όλους τους συγγραφείς που περιλαμβάνονταν στις βραχείες λίστες, καθώς «όλους θα θέλαμε να τους βραβεύσουμε, αλλά δυστυχώς είμαστε αναγκασμένοι να επιλέξουμε» όπως δήλωσε χαρακτηριστικά ο Νίκος Λάζαρης.   
  
Τέλος, στη διάρκεια της εκδήλωσης πραγματοποιήθηκε και η υποδοχή των νέων μελών της Εταιρείας Συγγραφέων (τακτικά μέλη ο ποιητής και κριτικός Γιάννης Κουβαράς και η κριτικός και μεταφράστρια Κατερίνα Σχινά, επίτιμα ο αρχιτέκτων και συγγραφέας Μανόλης Κορρές, ο ομότιμος καθηγητής Νεοελληνικής Λογοτεχνίας Θεοδόσης Πυλαρινός και ο καθηγητής Γλωσσολογίας Χριστόφορος Χαραλαμπάκης, και αντεπιστέλλοντα ο Χοακίμ Γκεστί Μπαουτίστα (Καταλονία, Ισπανία), ο Βασίλης Λαμπρόπουλος (ΗΠΑ), ο Βασίλης Παπαγεωργίου (Σουηδία), ο Δημήτρης Τζιόβας (Μπέρμιγχαμ, Μεγάλη Βρετανία) και ο Ντέιβιντ Χάρσεντ (Ρόχαμπτον, Μεγάλη Βρετανία).   
  
Χορηγοί της Εταιρείας Συγγραφέων είναι ο ΟΣΔΕΛ, τα Ιδρύματα Κώστα & Ελένης Ουράνη και Πέτρου Χάρη της Ακαδημίας Αθηνών και τα Ελληνικά Πετρέλαια.